รองนายกรัฐมนตรีและรัฐมนตรีว่าการกระทรวงกลาโหม ลงพื้นที่จังหวัดพิษณุโลก มอบทรัพย์สินที่ยึดจากเจ้าหนี้นอกระบบส่งคืนให้ประชาชน
รองนายกรัฐมนตรีและรัฐมนตรีว่าการกระทรวงกลาโหม ลงพื้นที่จังหวัดพิษณุโลก เพื่อมอบทรัพย์สินที่ยึดจากเจ้าหนี้นอกระบบส่งคืนให้ประชาชนพล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า ในวันนี้ (16 พ.ค.) พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พร้อมคณะ ได้เดินทางไปจังหวัดพิษณุโลก เพื่อมอบทรัพย์สินที่ยึดได้จากเจ้าหนี้นอก ระบบส่งคืนให้ประชาชน จากการบังคับใช้กฎหมายของตำรวจ โดยศูนย์ปฏิบัติการป้องกันปราบปรามการฉ้อโกงทรัพย์สินของประชาชน ที่มหาวิทยาลัยราชภัฎพิบูลสงคราม โดยตั้งแต่ 1 เมษายน 2562 จนถึงปัจจุบัน สามารถไกล่เกลี่ยสำเร็จ 2,190 ราย จับกุมผู้ต้องหา 123 ราย มูลค่าความเสียหายกว่า 2,800 ล้านบาท และสามารถคืนทรัพย์สินให้ประชาชน เป็นโฉนดที่ดิน 2,063 ฉบับ เนื้อที่รวมกว่า 6,100 ไร่ รวมทั้งยานพาหนะและเครื่องมือทำการเกษตรกว่า 170 คัน โดยพล.อ.ประวิตร ได้กล่าวขอบคุณการทำงานของกองอำนวยการรักษาความมั่นคงภายในราชอาณาจักร(กอ.รมน.) ทหาร ตำรวจ รวมทั้งส่วนราชการต่างๆ ที่ร่วมกันเดินแก้ปัญหาหนี้นอกระบบต่อเนื่อง ทำให้ภาพรวมเดือนเมษายนที่ผ่านมา สามารถร่วมกันเจรจาไกล่เกลี่ยได้กว่า 43,000 ราย โดยเฉพาะตำรวจ ที่ดำเนินการทั้งการเจรจาไกล่เกลี่ย ตรวจค้น ดำเนินคดี และยึดอายัดทรัพย์เครือข่ายเจ้าหนี้เถื่อนทั่วประเทศ ที่ยังเอารัดเอาเปรียบ และข่มขู่คุกคามประชาชนผู้มีรายได้น้อย พร้อมกำชับขอให้ทยอยเร่งส่งคืนทรัพย์สินที่ยึดได้ให้กับประชาชนพร้อมกันทั่วประเทศ เพื่อบรรเทาความเดือดร้อนและเสริมสร้างความเข้มแข็งของประชาชนให้สามารถกลับไปตั้งหลักบนทรัพย์สินและที่ดินทำกินของตนเองรองนายกรัฐมนตรีและรัฐมนตรีว่าการกระทรวงกลาโหม ยังย้ำให้ร่วมกันคิดถึงจิตใจและอย่าทอดทิ้งลูกหนี้ เพราะยังมีประชาชนอีกเป็นจำนวนมากที่รอการช่วยเหลือ และขอให้ตำรวจทุกพื้นที่ทำงานเชิงรุกบังคับใช้กฎหมายกับเจ้าหนี้เถื่อนทุกราย ที่ยังเอาเปรียบ ใช้กำลังข่มขู่คุกคามประชาชน พร้อมทั้งขอให้ กอ.รมน. ประสานกลไกระดับพื้นที่ เร่งไกล่เกลี่ย และติดตามเข้าไปสนับสนุนลูกหนี้ที่อยู่ระหว่างฟื้นตัว เพื่อให้กลับมาเข้มแข็งร่วมกันอย่างยั่งยืนต่อไป